**Aiškinamasis raštas**

### PRIE SAVIVALDYBĖS TARYBOS SPRENDIMO projekto „DĖL DELEGUOJAMŲ ASMENŲ Į KLAIPĖDOS MIESTO SAVIVALDYBĖS VALDOMŲ ĮMONIŲ KOLEGIALIŲ ORGANŲ NEPRIKLAUSOMŲ NARIŲ ATRANKOS KOMISIJĄ”

**1. Sprendimo projekto esmė, tikslai ir uždaviniai.**

1. Sprendimo projektu siekiama deleguoti asmenis į Klaipėdos miesto savivaldybės valdomų įmonių kolegialių organų nepriklausomų narių atrankos komisijos sudėtį, įgyvendinant Lietuvos Respublikos Vyriausybės reikalavimus.

**2. Projekto rengimo priežastys ir kuo remiantis parengtas sprendimo projektas.**

***Teisinis reglamentavimas***

Lietuvos Respublikos vietos savivaldos įstatymo 16 straipsnio 2 dalies 21 punktas įtvirtina išimtinę savivaldybės tarybos teisę – priimti sprendimus dėl juridinių asmenų, kurių dalyvė yra savivaldybė, priežiūros.

Kandidatų į valstybės ar savivaldybės įmonės, valstybės ar savivaldybės valdomos bendrovės ar jos dukterinės bendrovės kolegialų priežiūros ar valdymo organą atrankos aprašo, patvirtinto Lietuvos Respublikos Vyriausybės 2015 m. birželio 17 d. nutarimu Nr. 631 (toliau – Aprašas) 12.3 papunktis nustato, kad Atrankai į įmonės kolegialaus organo nepriklausomus narius atrankos komisija sudaroma Savivaldybės vykdomos institucijos sprendimu iš trijų narių – dviejų savivaldybei atstovaujančios institucijos (savivaldybės vykdomosios institucijos) deleguotų atstovų ir ***vieno savivaldybės tarybos sprendimu deleguoto nario***, kai atliekama atranka į savivaldybės valdomos įmonės kolegialaus organo narius.

Aprašo 13 punktas įtvirtina, kad siūlant Aprašo 12.3 punkte nurodytus atrankos komisijos narius ***kartu privaloma pasiūlyti ir jų pakaitinius narius***, kurie, pagrindiniam atrankos komisijos nariui negalint eiti komisijos nario pareigų arba nusišalinus, galėtų jį pakeisti.

Aprašo 14 punktas nustato, kad atrankos komisijos narys turi atitikti šiuos reikalavimus:

14.1. turėti aukštąjį universitetinį ar jam prilygintą išsilavinimą;

14.2. būti nesusijęs su kitais fiziniais ar juridiniais asmenimis ryšiais, dėl kurių einant komisijos nario pareigas galėtų kilti interesų konfliktas;

14.3. nebūti įmonės, į kurios kolegialų organą bus atliekama atranka, ar susijusio juridinio asmens dalyviu ir šių juridinių asmenų dalyvių atstovu, išskyrus įmonės patronuojančios bendrovės vadovą ir kolegialių organų narius bei darbuotojus, kuriems priklausančios įmonės patronuojančios bendrovės akcijos suteikia mažiau kaip 1/5 balsų visuotiniame akcininkų susirinkime;

14.4. skiriamas atrankos komisijos nariu ir vienerius metus iki skyrimo, taip pat eidamas atrankos komisijos nario pareigas turi neturėti verslo ryšių su ta įmone, į kurios kolegialų organą bus atliekama atranka, ar susijusiu juridiniu asmeniu nei tiesiogiai, nei kaip turinčio tokių ryšių juridinio asmens dalyvis ar vadovas, išskyrus įmonės patronuojančios bendrovės vadovą ir kolegialių organų narius bei darbuotojus, kuriems priklausančios įmonės patronuojančios bendrovės akcijos suteikia mažiau kaip 1/5 balsų visuotiniame akcininkų susirinkime. Turinčiu verslo ryšių su įmone laikomas fizinis ar juridinis asmuo, kuris yra įmonės ar susijusio juridinio asmens prekių tiekėjas arba paslaugų teikėjas (įskaitant finansines, teisines, patariamąsias ir konsultacines paslaugas), išskyrus asmenis, kurie teikia įmonei ar susijusiam juridiniam asmeniui  personalo atrankos ir įmonių grupės tarpusavio valdymo paslaugas;

14.5. per paskutinius dvejus metus turi nebūti audito įmonės, kuri atlieka ar atliko tos įmonės, į kurios kolegialų organą bus atliekama atranka, ar susijusio juridinio asmens auditą, partneriu, dalyviu, vadovu, kolegialaus organo nariu arba darbuotoju;

14.6. turi turėti žmogiškųjų išteklių valdymo arba personalo atrankos žinių ar patirties, kurias gali patvirtinti atitinkamas išsilavinimas, išklausyti kursai, vadovaujamo darbo ar dalyvavimo personalo atrankos komisijų darbe patirtis.

***Siūlymai ir jų argumentavimas***

Siekiant gerosios valdysenos tikslų įgyvendinimo būtina užtikrinti depolitizuotos, skaidrios, profesionalios, kompetentingos atrankos komisijos formavimą, kuri turėtų pakankamą autonomiją efektyviam savo funkcijų įgyvendinimui bei kokybiškai, produktyviai atrankos komisijos veiklai vykdyti, kurioje nebūtų deleguojami politikai ir politinio pasitikėjimo tarnautojai, todėl siūlytume įgalinti ir deleguoti į Klaipėdos miesto savivaldybės valdomų įmonių kolegialių organų nepriklausomų narių atrankos komisiją neutralias, nešališkas kandidatūras, užtikrinančias objektyvių sprendimų priėmimą atrankos komisijos veikloje:

Astą Digrienę, Klaipėdos miesto savivaldybės tarybos ir mero sekretoriato vyresniąją patarėją, ir Dianą Paliūnaitę, Klaipėdos miesto savivaldybės tarybos ir mero sekretoriato vyresniąją patarėją, pakaitine nare, Astai Digrienei negalint eiti komisijos narės pareigų arba nuo jų nusišalinus.

Siūlomos deleguoti kandidatės atitinka aukščiau nurodytus atrankos komisijos nariui keliamus reikalavimus, jos turi patirties Klaipėdos miesto savivaldybės valdomų įmonių kolegialių organų nepriklausomų narių atrankos komisijų veikloje, kuriose savo, kaip komisijos narių funkcijas vykdė tinkamai, atsakingai ir nepriekaištingai.

Dėl siūlomų deleguoti asmenų konkurso organizuoti neprivaloma, kandidatės pačios savo kandidatūrų neteikia, tačiau geranoriško bendradarbiavimo pagrindu sutiktų būti deleguojamos vykdyti atrankos komisijos narių funkcijas. Deleguojamų kandidačių tinkamumą, atitiktį atrankos komisijos nariui keliamiems reikalavimams užtikrina šio tarybos sprendimo projekto teikėjas.

**3. Kokių rezultatų laukiama.**

Sprendimu deleguotos kandidatės užtikrins Lietuvos Respublikos Vyriausybės nustatytos tvarkos reikalavimus, keliamus savivaldybės valdomų įmonių kolegialių organų nepriklausomų narių atrankos komisijos formavimui.

**4. Sprendimo projekto rengimo metu gauti specialistų vertinimai.** -

**5. Išlaidų sąmatos, skaičiavimai, reikalingi pagrindimai ir paaiškinimai.** Išlaidų sprendimų projekto įgyvendinimui nenumatoma.

**6. Lėšų poreikis sprendimo įgyvendinimui.** Lėšų poreikis sprendimo įgyvendinimui nenustatomas.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės: įgyvendinami Lietuvos Respublikos Vyriausybės nustatytos tvarkos reikalavimai, keliami savivaldybės valdomų įmonių kolegialių organų nepriklausomų narių atrankos komisijos formavimui. Neigiamų pasekmių nenumatoma.

Turto valdymo skyriaus vedėjas Edvardas Simokaitis